Þingræður haldnar á Alþingi Íslendinga



Herra forseti. Ég lét það í ljós hér við 1. umr. þessa máls, að ég teldi mikinn vafa á því, að nokkur verulega haldbær rök væru fyrir því að breyta kosningadeginum frá því, sem í kosningalögum segir, en þar er ákvæði um það, að kosningadagur skuli vera síðasti sunnudagur í júnímánuði. Ég held, að það sé augljóst, að það hafi verið að vel athuguðu máli, að sá kjördagur var ákveðinn, og reyndar eru nú að mínu viti allar forsendur fyrir því að færa kosningarnar til með þessum hætti úr sögunni. Það gat átt rétt á sér á þeim árum, þegar síldveiðar voru einn af höfuðatvinnuvegum þjóðarinnar að sumrinu og sjómenn streymdu á haf út í byrjun júnímánaðar eða seinni hluta maímánaðar jafnvel, en ég tel, að það sé alla vega farsælast, að þessum kosningadegi sé haldið. Ég hygg, að á engum öðrum árstíma séu menn meira heima hjá sér heldur en seinni part júnímánaðar og af þeirri ástæðu sé eðlilegt, að kjördagurinn sé sá, sem í núgildandi lögum segir. Það er líka ljóst, að sé kjördagurinn valinn 13. júní, þá eru a. m. k. á því miklir möguleikar, að samgöngutruflanir séu mjög víða um land, ófærð á vegum einmitt yfir þann tíma, sem eðlilegt er, að frambjóðendur og flokkar kynni sig með fundahöldum um kjördæmin, og ég minnist þess frá fyrri kosningum, sem ég hef tekið þátt í, að þetta hefur reynzt mjög bagalegt og útilokað heilar stéttir frá því að taka nokkurn þátt í fundahöldum og kosningabaráttu og á ég þar alveg sérstaklega við bændur. Ég sé því enga ástæðu til og hef ekki heyrt nein frambærileg rök fyrir því að breyta þeim lögum, sem nú gilda í þessu efni, og lýsi mig algerlega andvígan þessu frv. og mun greiða atkv. gegn því.



Herra forseti. Hv. 4. þm. Norðurl. e. lét orð falla í þá átt við 1. umr. um frv., að hann teldi kjördag 13. júní ekki heppilega valinn og hefur nú aftur látið í ljós þá skoðun sína og tjáð sig andvígan frv. Það er m. a. ein ástæða til þess, að rétt þykir að færa fram kjördaginn, og hún er sú, að þegar komið er fram undir júnílok, þá er komin meiri hreyfing á fólk og það hefur orðið töluverð breyting í rauninni á síðari árum að því leyti og sérstaklega, þegar komið er fram yfir þjóðhátíðardaginn. Ég minni á það, að við síðustu alþingiskosningar var kjördagur ákveðinn 11. júní. Að vísu var það þá ekki gert með lögum eins og nú, og ég minnist þess ekki, að þá hafi sá tími þótt óheppilegur eða það sætt aðfinnslum, að sá dagur var þá ákveðinn kjördagur. Annars hafa menn sjálfsagt misjafnar skoðanir á því, hvenær kjördagur skuli vera, þegar breytt er frá ákvæðum kosningalaganna, og geri ég ráð fyrir, að það sýni sig þá í atkvgr., hvaða skoðun menn hafa á því.



Herra forseti. Frv. það, sem hér um ræðir, er flutt að beiðni Samábyrgðar Íslands. Efni þess er aðallega í því fólgið að breyta um tölu stjórnarnefndarmanna í bátaábyrgðarfélögunum. Það hefur reynzt erfitt - þetta eru félög, sem eru mjög fámenn víðast hvar, - að skipa 5 stjórnarnefndarmenn og jafnmarga til vara, endurskoðendur og annað þess háttar og þess vegna er gert ráð fyrir að breyta þessu þannig, að stjórnarnefndarmenn verði aðeins þrír o.s.frv. Og svo er önnur breyting, sem þetta frv. felur í sér, sem fram kemur í 2. gr., og hún er í beinu framhaldi af því, sem áður er komið, að erfitt hefur reynzt að framkvæma það ákvæði l. að halda aðalfundi bátaábyrgðarfélaganna fyrir lok júnímánaðar ár hvert og þess vegna er fallizt á að framlengja tímann, að aðalfundirnir verði haldnir í októbermánuði ár hvert. Eins og fram kemur í nál. sjútvn., þá mælir hún með því, að frv. þetta verði samþ. óbreytt.